Topvyf by ANC se KZN-konferensie bekendPres. Cyril Ramaphosa. Foto: GCIS Die finale uitslae van die topvyf leierskapsposisies by die ANC se KwaZulu-Natal-konferensie is bekendgemaak. Sihle Zikalala is tot voorsitter verkies, met Mike Mabuyakhulu tot adjunkvoorsitter. Mdumiseni Ntuli is tot sekretaris verkies, Sipho Hlomuka tot adjunksekretaris en Nomusa Dube-Ncube tot tesourier. Pres. Cyril Ramaphosa, president van die ANC, het aan almal wat om dié posisies meegeding het, gesê hulle is nie wenners of verloorders nie en dat die ANC die enigste wenner is. “Ons sê aan die comrades wat dit nie gemaak het nie, julle het nie verloor nie. Aan die comrades wat dit wel gemaak het – julle het nie gewen nie. Die ANC is die enigste wenner hier. Die ANC is verenig,” het Ramaphosa aan afgevaardigdes Saterdag by die Durban Universiteit van Tegnologie gesê. Die konferensie, wat oor drie dae gehou is, was ŉ herhaling van die 2015- provinsiale konferensie wat verlede jaar deur die hooggeregshof in Pietermaritzburg ongeldig verklaar is nadat ŉ groep ontevrede takke die uitslae van die konferensie betwis het. ŉ Poging verlede maand om die konferensie weer te hou, moes ook gestaak word nadat dieselfde hof ŉ tydelike interdik toegestaan het wat bevind het die besluit om die konferensie weer te hou was “vroegtydig en onwettig”. Ontevrede ANC-lede het Donderdag weer ŉ interdik probeer bekom om ŉ stokkie voor die konferensie te steek terwyl afgevaardigdes reeds vir die konferensie begin registreer het. Dié aansoek is egter met koste van die hand gewys. Ramaphosa het gesê diegene wat om die posisies meegeding het en nie suksesvol was nie, het aan hom gesê hulle aanvaar die uitslag. Hy het aan afgevaardigdes gesê hy verwag van hulle om dieselfde te doen en het hulle aangemoedig om die integriteit van die ANC en vertroue in sy mense te herstel. “Ons het by die ANC aangesluit om ŉ Suid-Afrika te bou waar al ons mense gelyk en vry is. Ons moet gehoor gee aan die ambisies, drome en hoop van die mense van KwaZulu-Natal,” het hy gesê. Ramaphosa het gesê eenheid in die ANC moenie net ŉ partybeleid wees nie, maar iets wat op ŉ radikale manier nagejaag word. “Ons werk nie volgens ŉ mandaat wat ons verkies nie, maar die mandaat van die ANC. Ons moet ŉ liefde ontwikkel vir diegene saam met wie ons werk. Ons is comrades. Niks anders maak saak behalwe die sukses van die ANC nie.”